Véronique Gens
Véronique Gens, f. 1966, fransk sopran. Véronique Gens blev uddannet ved Musikkonservatoriet i Paris. Hun debuterede 1987 på Opéra Comique i Paris i Lully-operaen Atys sammen med barokensemblet Les Arts Florissants, dirigeret af William Christie. Dette blev begyndelsen på en betydelig karriere som baroksanger, der ud over opera- og koncertvirksomhed også udmøntedes i ca. 60 cd'er med værker af bl.a. Jean-Philippe Rameau, Jean-Baptiste Lully og Marc-Antoine Charpentier.
1998 fik Véronique Gens stor succes i rollen som Donna Elvira i Wolfgang Amadeus Mozarts opera Don Giovanni på Aix-en-Provence-festivalen og har siden slået sit navn fast som en af tidens fineste Mozart-sangere. Hun har igen vist spændvidden af sin stemme og sit talent med rollerne som Alice i Giuseppe Verdis Falstaff i Baden-Baden 2007 og som Eva i Richard Wagners Mestersangerne i Nürnberg i Barcelona 2009.
Véronique Gens har sunget både sopran-og mezzosopranroller, da hendes stemme er en mellemting mellem en dramatisk sopran og en lyrisk mezzo, også kaldet en soprano falcon efter den franske sangerinde Marie-Cornélie Falcon (1812-1897). Hun er desuden en fornem fortolker af sange af Gabriel Fauré, Claude Debussy, Hector Berlioz m.fl. og har vundet stor popularitet med de to cd'er Chants d'Auvergne (2005 og 2006) af den franske komponist Joseph Canteloube (1879-1957).
Véronique Gens har ligesom sin kollega mezzosopranen Angelika Kirchschlager flere gange optrådt i Danmark som solist ved sommerkoncerterne i Stoense Kirke på Langeland.